În goana după bani, Guvernul a introdus, anul acesta, impozitul de 16% şi CAS-ul pe producţia micilor fermieri, coplata la ieşirea din spital sau taxa pe divorţul amiabil.

A introdus, totodată, accize pentru hainele de blană, bijuteriile din aur sau platină, iahturi sau arme de vânătoare.

În 2013 au mai fost majorate şi taxele locale, accizele la bere, alcool şi ţigarete, precum şi o serie de taxe pe exploatarea resurselor naturale. Guvernul păstrează aceeaşi abordare şi pentru 2014. Va pune o suprataxă de șapte eurocenţi pe litrul de benzină şi va introduce taxa pe construcţiile speciale.

Toate companiile vor achita un impozit de 1,5% din valoarea stâlpilor, depozitelor şi heleşteelor deţinute. În plus, se vor plăti şi contribuţii de sănătate pe veniturile din chirii.

Potrivit estimărilor, taxele suplimentare din 2013 şi 2014 înseamnă o povară de opt miliarde de lei pentru români. Asta înseamnă că fiecare cetăţean va trebui să dea statului, în medie, cu 50 de euro în plus, anul viitor.